Galterus, Dei gracia Senon. archiepiscopus, universis presentes litteras inspecturis, salutem in Domino. Noverint universi quod cum dilecti filii Adam, decanus, et capitulum Senon., de quibusdam ecclesiis in quibus jus patronatus et medietatem omnium proventium ab antiquis temporibus obtinebant: videlicet ecclesia de Nangiis, ecclesia de Castelleto, ad instantiam precum nostrarum propter multimoda animarum pericula, ob multitudinem et diffusionem parrochianorum frequenter emergentia, alias ecclesias decidissent; ne quid tam pie et salubriter fecerunt in ecclesie sue dispendium, alicujus calumpnie malicia possit in posterum retorqueri, volumus et concedimus ut in prescriptis ecclesiis et in aliis ab eisdem decisis, videlicet ecclesia de Grenis, ecclesia de Footins, ecclesia de Baali, cum jure patronatus omnium proventium in perpetuum percipiant medietatem, cum ea penitus libertate in qua tenent alias ecclesias ad suam donationem pertinentes. Quod ut ratum permaneat, presens scriptum sigilli nostri munimine dignum duximus roborari. Datum, anno Domini milesimo ducentesimo tricesimo-primo, mense marcii.